
TAROT

LÆR Å FORSTÅ KORTENE

OG DEG SELV

«TREKK ET KORT!»

«Ida, kan du anbefale meg en god bok om tarot på norsk?» ⇽Det vanligste spørsmålet jeg får på Instagram.

Frem til nå har svaret vært: «Egentlig ikke.»

Derfor har jeg skrevet en selv.

Enten dette er ditt helt første møte med tarot – eller du har samlet på tarotstokker i smug lenge: Du har plukket opp riktig bok! Les videre!

(Og hvis du er superskeptisk – eller til og med synes at tarotkort er litt nifse – velkommen til deg også!)

Du kan jobbe med denne boken på flere måter.

Du kan kjøpe din egen tarotstokk (eller finne frem den du kjøpte i smug og fremdeles er litt flau over at du eier) og bruke denne boken som oppslagsverk når du leser for deg selv.

(Selv drevne tarotlesere sliter med å huske alle kortene i hodet, det er lov å slå opp!)

Du kan også bruke selve boken som tarotstokk frem til du får deg egne kort. Du kan slå opp på en tilfeldig side og «trekke» et kort på den måten.

Du kan også søke på «tarot pull online» og trekke digitalt. (Jeg liker den som heter iFate.)

Du kan også lese boken fra perm til perm, som 78 små essays om psykisk helse og kunsten å elske seg selv i gode og dårlige dager.

Da får du også en innføring i tarot som visdomstradisjon – som vi ofte kaller spådomskunst.


HVA KAN JEG BRUKE TAROT TIL?

Det er lov å være interessert i tarot fordi du synes kortene er vakre. Eller fordi du er tiltrukket av alt som føles heksete og alternativt på generell basis (dét var grunnen til at jeg begynte å lese tarot da jeg var 12 år).

Men tarot har mange konkrete bruksområder. La meg introdusere deg for de vanligste.

1. Du kan bruke kortene til å ha dypere samtaler med folk rundt deg. Dét er den viktigste grunnen til at jeg alltid har lest tarot for folk: Jeg hater småprat. Når du har tarotkortene som springbrett, begynner samtalen å handle om hvordan vi egentlig har det og hva vi egentlig vil. Tarotkortene gir en mulighet til å hoppe bukk over «og hva jobber du med, da?» og gå rett til meningen med livet.

2. Du kan bruke kortene som en hemmelig venn når det koker i hodet. Hvis du er stresset, engstelig eller overveldet, er det vanskelig å snakke seg selv ut av det. Tarotkortene kan hjelpe deg å skifte fokus når følelsene tar overhånd.

3. Du kan bruke kortene til å bli bedre til å stole på deg selv. Mange av oss er hekta på å spørre alle andre om råd, lete etter det «korrekte» ekspertsvaret utenfor oss selv og synes det er veldig vanskelig å ta en avgjørelse helt alene. Men tarotkortene kan være en systematisk metode som lærer deg å komme i kontakt med deg selv.

4. Du kan trekke et kort før du skal gjøre noe du gruer deg til eller har utsatt, og bruke kortet som en følgesvenn eller læremester, noen som støtter deg.

5. Du kan bruke kortene som en introduksjon til vestlig mystikk og klassisk symbolbruk. Du finner både bibelhistorie, gralslegendene, Rolandskvadet, kabbala, astrologisk symbolikk og alkymiens historie i tarotkortene, som gjør dem til en inngangsport til kunsthistorie og litteraturhistorie.

6. Du kan bruke kortene når du står fast i en kreativ prosess. Trekk et kort for hva Power Pointen din trenger. Trekk et kort for hva hovedpersonen din skal gjøre i neste kapittel. Trekk et kort og bruk det som et utgangspunkt for idémyldring. Du kan bruke kortene alene – eller sammen med kollegaer når dere sparrer.

7. Du kan bruke kortene til å forutse fremtiden med, men det er ikke det jeg skriver om i denne boken. Lær om hvorfor på neste side.

Kombinasjonen av rik symbolikk og mange muligheter for tolkning, samt at det kan dukke opp 78 ulike kort, gjør at du alltid kan bruke tarot til å løse fastlåste prosesser.


KAN MAN SPÅ OM FREMTIDEN?

Noen: «Ida, kan du spå meg om fremtiden?»

Meg: «Tror du virkelig at det finnes én fremtid? Hvilken fremtid er det? Den der vi løser klimakrisa? Er du klar over hvor skummelt det er hvis vi bor i et predestinert univers uten fri vilje?»

Noen: «Eh, jeg vil jo bare vite hva som skal skje med MEG?! Kommer jeg til å få den jobben? Kommer jeg til å få kjøpt meg en leilighet? Liker han meg?!»

Meg: «Tror du at de hendelsene avhenger av hvilke valg du tar og hva du gjør hver dag? Tror du at du kan påvirke utfallet av de hendelsene gjennom handling?»

Noen: «Eh, ja, jeg må jo gjøre det bra på intervjuet, og så må jeg snakke med banken om boliglån, og så, så må jeg nok snakke med ham, da …»

Meg: «Som betyr at det ikke finnes en fremtid, men mange mulige fremtider.»

Noen: «Jammen jeg vil vite om det er sannsynlig at det finnes en BRA fremtid! For meg!»

Meg: «Er det ikke bedre å finne ut av hvordan du lager en god fremtid for deg?»

Noen: «Okei, okei, jeg skjønner hva du mener. Men jeg hadde LIKT å få et klart svar!»

All spådomskunst er full av konflikt – mellom fri vilje og grufull skjebne.

Jeg leser tarot med utgangspunkt i at du har fri vilje og at fremtiden ikke finnes ennå, fordi den er noe du lager selv.

Jeg driver ikke med «spådom», jeg leser tarot på en måte som gir deg makt og ansvar.

Å spå andre er å ha makt over dem. Det er å si: «Hør på meg, jeg har hemmelig innsikt som gjør at jeg ser fremtiden.»

Mange lengter etter noen å gi fra seg makt og ansvar til.

Det hadde jo vært digg om du kunne kikke i guds datamaskin og finne fasiten.

Men vi trenger at du er mektig og ansvarlig, fordi du skal forandre verden.

Det skal vi alle sammen. Derfor spår vi ikke fremtiden i denne boken, fordi det er å gi fra seg makt.

Vi leser tarot for her og nå. Det er fordi det er her og nå du kan ta avgjørelser. Det er her og nå du kan forandre verden. Fremtiden finnes ikke, livet er et eneste her og nå.

Så istedenfor å si:

«Kommer foredraget til å gå bra?»

så spør du:

«Hvordan kan jeg forberede meg til foredraget akkurat nå?»

Istedenfor å spørre:

«Er han sur på meg?»

så spør du:

«Hva skal jeg gjøre med bekymringen min om at han er sur akkurat nå?»

Det er uendelig lett å skremme seg selv og andre når vi leser tarotkort for fremtiden, og når vi er redde, tar vi dårlige valg.

Vi blir ikke kreative eller løsningsorienterte.

Men når vi leser tarot for her og nå, er alle tarotkort hjelpsomme og lindrende, også de som ser nifse ut.


ALLE KORT ER GODE KORT

Har du sett noen stokke og trekke på nytt, stokke og trekke på nytt?

Det er fordi de leter etter et godt kort.

Etter svaret de helst vil ha.

Alle kortene er gode kort.

Alle kortene vil ditt høyeste og beste.

Tenk på kortene som 78 yogaposisjoner som tøyer ulike muskler.

Eller 78 medisinske urter.

Noen smaker søtt, noen smaker beskt, men alle er bra for deg.

Det er lett å tenke at et lyseblått kort med blomster er «et godt tegn», og at et kort fullt av sverd og desperate ansiktsuttrykk er «et dårlig tegn».

Men når du leser for her og nå, for å håndtere følelsene dine bedre, så kan det være skikkelig plagsomt å få et lykkelig glisekort og ganske bekreftende å få et kort som sier «ja, nå føler du deg skikkelig drit».

Selv om «du har mye bra i livet ditt» er en helbredende beskjed å få når du føler at alt har gått i dass, så er det ikke en enkel beskjed å grunne over mens du har nettbank-noia.

Jeg åpner alle lesninger med å si:

«Nå skal jeg bare ha kort i mitt/ditt høyeste og beste og alles høyeste og beste.»

En av grunnene til at jeg sier dette, er at hjernen vår alltid leter etter negativ beskjed, og mange er redde for å bli «spådd» fordi de er sikre på at de kommer til å få «et dårlig kort».

Da er det bedre å lage trygghet rundt lesningen ved å si: «Nå får jeg bare kort som vil meg vel.»

Å huske at alle kort er gode kort, handler også om å omfavne hele livet, ikke bare solsiden.

Sorg, sinne, redsel, frustrasjon, slitasje, rastløshet og kaos er en viktig del av livet, og fortellingen om «gode og dårlige» kort henger tett sammen med ideen om «gode og dårlige» følelser.

Tarot er en visdomstradisjon, og det betyr at det er et system som rommer all menneskelig erfaring. Det betyr at alle menneskelige erfaringer har plass i kortstokken.

Fortellingen om at vi alltid skal tenke positivt, være positive og smile hele tiden, er skadelig og gjør at vi hopper bukk over vanskelige samtaler og undertrykkende strukturer.

Tarotkortene er et fantastisk verktøy for å omfavne alt livet har å by på, men da må du gi opp ideen om at jobben til kortene er å fortelle deg at du skal møte en høy og kjekk mann og dra ut på en lang, lang reise.


TAROT-MYTER SOM BARE ER TØV

[image: image]

1. Du må ikke få tarotstokken i gave – du kan kjøpe den selv.

2. Du må ikke stokke med bare én hånd – du kan bruke begge hender.

3. Du trenger ikke meditere før du stokker.

4. Tarot er ikke farlig eller særskilt hellig; tarotkortene er noen ganske så spesielle pappbiter, ja, men ikke mer hellige enn bøker, og det er helt risikofritt å ha dem i vesken.

5. Du trenger ikke rense tarotstokken eller deg selv med lys eller energi eller måneskinn. Du kan lese med «skitne hender» og kaotiske følelser.


GODE SPØRSMÅL Å STILLE TIL TAROTKORTENE

[image: image]  Hva er det jeg blir invitert til å være oppmerksom på akkurat nå?

[image: image]  Hvilket kort er sammen med meg akkurat nå?

[image: image]  Hvilket kort er min ledestjerne på dette prosjektet akkurat nå?

[image: image]  Hvilket kort vil fortelle meg noe akkurat nå?

[image: image]  Hvilket kort er her for å hjelpe meg å utvide den kreative prosessen min akkurat nå?

[image: image]  Hvilket kort er her for å hjelpe meg akkurat nå?

[image: image]  Hvilket kort er her for å vise meg neste steg?

[image: image]  Hvilket kort er her som trøst?

[image: image]  Hvilket kort er medisinen min i dag?

[image: image]  Hvilket kort er min hemmelige venn i dag?

[image: image]  Hvilket kort er her for å hjelpe meg å (sett inn det du skal gjøre eller fullføre)?


HVORDAN LESE TAROT

Du kommer til å finne din måte å lese på, men her er hvordan jeg gjør det:

1. Jeg stokker kortene som vanlige spillkort.

2. Jeg setter intensjonen og rammen rundt lesningen. Jeg sier: «Gi meg kort som er i mitt og alles høyeste og beste.» Gjør det selv om det føles rart – det er en god måte å sørge for at du ikke skremmer deg selv. Målet er at tarotkortene skal være trøstende, ikke skumle.

3. Jeg stiller spørsmålet mitt høyt (det er makt i å si ting med stemmen!) og stryker fingrene over kortene til jeg kjenner et som prikker i hodebunnen min. Det er sånn jeg kjenner min intuisjon, men greia er: Du kan trekke et kort og stole på at riktig kort kommer uansett om du føler noe eller ei.

4. Jeg trekker ikke for mange kort. Det finnes masse fancy mønstre du kan legge, men lesningen blir mer uoversiktlig jo flere kort du trekker. Trekk ett kort hvis du er nybegynner. Jeg liker å trekke et kort + se hvilket kort som er synlig på bunnen av bunken etter at jeg ferdig med å stokke.

5. For å bli bedre kjent med kortene: Trekk et kort på morgenen, og noter deg de ulike måtene kortet dukker opp på i løpet av dagen.


HVA MED KORT SOM KOMMER OPP NED?

Det finnes plenty av tarotbøker som har ulike betydninger riktig vei og opp ned.

Her er mine generelle råd:

1. Hvor mange tarotkort som kommer opp ned, er avhengig av hvordan du stokker kortene dine. Jeg synes det er en dårlig målestokk for noe som helst.

2. Hvis du vil lese med «reversals» – altså egne betydninger for opp ned-kort – gjør det etter at du er blitt skikkelig god til å lese vanlig vei.

3. Du går ikke glipp av betydninger hvis du – når et kort kommer opp ned – snur det riktig vei.

4. Jeg tror ikke at kort begynner å bety det omvendte hvis de kommer opp ned. Eksempel: Fire staver opp ned betyr ikke «festen er avlyst» eller «det blir krangling» fordi riktig vei betyr fest og samvær. Jeg leser kort som kommer opp ned, som kort som kommer med motstand – kort vi ikke har lyst til å høre på. Jeg ville lest Fire staver opp ned som «du burde feire selv om du ikke har lyst», mens Fire staver vanlig vei ville jeg lest som «på tide å feire».


HVORDAN LESE FOR ANDRE UTEN Å VÆRE UETISK ELLER SKREMME FOLK

1. Ha et ritual der du gjør det klinkende klart at alle kort er gode kort, og at vi bare skal få kort som er til den du leser for sitt høyeste og beste. Jeg pleier å si: «Nå lager jeg en trygg sirkel rundt oss og lesningen. Jeg trekker bare kort som er i ditt og alles høyeste og beste.»

2. Vær forsiktig med å lese for folk som ler av tarotkortene og sier at de ikke tror på sånt tull. De kan fremdeles bli vettskremt av å se Døden eller Ti sverd, men siden de ikke tror på ritualet der du sier at kortene er i deres høyeste og beste, er det vanskelig å trøste dem.

3. Les kortene, ikke personen foran deg. Det er så lett å bruke tarotlesning-situasjonen til å si det du egentlig mener om noen du kjenner og livsvalgene deres mens du later som om det sto i kortet. Les kortet slik du alltid leser kortet, og la den du leser for, finne sine egne assosiasjoner.

4. Gi ansvaret til den du leser for. Ikke la deg overtale til å svare på spørsmål av typen «Burde jeg slutte i jobben, slutte å ta diabetesmedisinen, ta opp et forbrukslån?». Les kort for her og nå, og la dem være ansvarlige for å finne svaret selv.

5. Vær forsiktig med ja og nei-spørsmål. Hvis noen ber deg om å sjekke om de kommer til å få en ny jobb, så kan du heller spørre: «Hvilket kort er sammen med Marit i jobbsøkerprosessen akkurat nå?»

6. Hold deg unna fremtiden, selv om du ser tydelig hvordan det kommer til å gå. Mange empatiske folk ser tydelig at venninnen er fem dager unna en sykmelding for den vonde skulderen hun har overjobbet seg til. Men det betyr ikke at du skal si «fremtiden har frozen shoulder og fysioterapi i vente» – selv om du ser det. Fokuser på hva de kan gjøre nå.

7. Aldri, aldri bruk sladder eller hemmeligheter om personen du leser for – som de ikke vet at du har. Hvis du har fått nyss om at en kollega har en hemmelig elsker, og du later som om du «ser» hemmeligheten i tarotkortet, setter du deg selv i en maktposisjon som er direkte uetisk. Ja, jeg vet at du er en moralsk person, kjære leser, men det kan være greit å vite at dette er en av de vanligste måtene folk skaffer seg et renommé som en spådame man MÅ lytte til. Ikke gjør det.

8. Ikke si «OI! Å nei og nei!» og lag stønnelyder hvis du ser et dystert eller dramatisk kort.


VANLIGE TAROT-BEKYMRINGER OG SPØRSMÅL

1. «Jeg er redd for at noen skal oppdage tarotstokken min og slutte å ta meg seriøst! Hva om folk ser på meg som en alternativgærning som tror man kurerer kreft ved å gni seg med en grønn banan?!»

⇾ Jeg har trukket tarot på styremøter i næringslivet, på foreldremøte i barnehagen, i samtale med journalister og i kundemøter. De fleste synes det er morsomt og annerledes, og jeg har ikke blitt tatt mindre seriøst etterpå. Jeg tror det er fordi måten du leser på avgjør om folk avskriver deg som en gærning eller ikke. Men jeg kan ikke love at ingen rynker på nesen eller sier: «Å, huff, er du blitt en SÅNN!» Mitt beste råd er å ikke forsøke å forsvare eller forklare eller overbevise noen om at tarot er «sant».

2. «Jeg er i et kristent miljø der spådomskunst blir sett på som syndig, eh, som … som djevelens verk? Flaut å si det høyt, men hva tenker du om det?»

⇾ Jeg har kristen bakgrunn selv, og jeg har hatt mange prester og kirkerådsmedlemmer på tarotkurs som sier at de har fått en dypere trospraksis gjennom å jobbe med kortene. Siden tarotkortene er fulle av bibelsk symbolikk, er det ofte sånn at folk som identifiserer seg som «spirituelle», kan få litt bakoversveis av at det faktisk er så mye Edens hage og dommedag i tarotstokken som det er.

3. «Må jeg tro på tarotkortene?!»

⇾ Du tolker tarotkortene, som betyr at du må tro på deg selv og din egen evne til å lese dem.

